Reuters-joernaliste dié week in hof in Mianmar | Netwerk24
Reuters-joernaliste dié week in hof in Mianmar
22 April 2019 07:27
Die appèlhof in Mianmar gaan Dinsdag die aansoek van twee joernaliste van Reuters aanhoor wat skuldig bevind is op aanklagte dat hulle die land se veiligheidswet oortree het.
Wa Lone (32) en Kiaw Soe Oo (28) is in September gevonnis vir oortreding van dié land se wet op ampsgeheime.
Wa Lone (links) en Kyaw Soe Oo.
Hul skuldigbevinding hou verband met 'n berig waarin beweer is 'n militêre basis in die land vervaardig chemiese wapens.
Die leier van Mianmar, Aung San Soe Kji, sê hulle is nie tronk toe gestuur omdat hulle joernaliste is nie, maar omdat hulle die wet oortree het.
Die appèlhof, die hoogste hof in Mianmar, het Saterdag die joernaliste se saak op sy webwerf en Facebook-blad gelys.
Die joernaliste het vroeër aan die hof gesê die polisie het hulle valslik geïnkrimineer nadat twee polisielede dokumente aan hulle oorhandig het by 'n restaurant in Jangon toe hulle in hegtenis geneem is.
Die verslaggewers se gevangenisstraf het wêreldwyd groot
opslae gemaak en is as 'n aanslag op persvryheid beskou.
Die ondersoek waaraan die joernaliste gewerk het, is deur hul kollegas voltooi en in 2018 gepubliseer. Dit het verlede week die Pulitzer-prys vir internasionale verslaggewing gewen. - Reuters